和李致遠秀才
作者：仇遠
朝代：宋

paragraphs: 平生志氣隘九州，直欲濯足萬里流。
詎期功名坐蹭蹬，不意歲月成繆悠。
防閑擬鑄鐵門限，牽挽忽作金瀨遊。
栖巢未穩烏鵲月，歸夢已熟鱸魚秋。
連宵風雨正僵卧，何時臨壑容奇搜。
可人喜接一日雅，此地判作三年留。
說詩解字屢握手，感時懷古頻搔頭。
吳郡才子止丘沈，梁園舊賦餘枚鄒。
天上仙應無懵者，眼中客復有此不。
家聲久識南北阮，筆力眇視大小歐。
我方得友頗慶快，子亦固窮忘怨尤。
蹄涔乃使鯨鯢伏，拳石難與嵩岱侔。
紛紛嗜好異齊瑟，磊磊肝膽呈吳鈎。
有才未遇政何損，知爾不薦終當羞。
往事欲談遽易了，濁酒既傾焉得愁。
平乘樓上王夷甫，下澤車中馬少游。
須笑即今仕宦人，嚅唲言貌如伶優。
若爲田園足以活，與爾水火無相求。
一瓢陋巷誓不出，孤雲野鶴心自由。
斯文將興天未喪，游子纍纍徒隠憂。